b'\n_START_ARTICLE_\nEspanjan taide\n_START_PARAGRAPH_\nEspanjan taiteessa on ollut monia huomattavia kausia. Espanjan suuruuden aikaa sek\xc3\xa4 maalauksessa ett\xc3\xa4 arkkitehtuurissa oli barokki, joka jatkui 1700-luvun lopulle saakka. Tunnetuimpia taidemaalareita oli manierismin ja barokin v\xc3\xa4limaastossa liikkunut El Greco. Varsinaista barokkia edustivat Bartolom\xc3\xa9 Esteban Murillo ja Diego Vel\xc3\xa1zquez. Viimeinen suuri mestari maalaustaiteessa oli Francisco de Goya. _NEWLINE_Alkuvaiheessa v\xc3\xa4ri\xc3\xa4 antoivat maurilaisten valloittajien islamilainen taide ja arkkitehtuuri, kuten Alhambran linna. Maurilainen perint\xc3\xb6 n\xc3\xa4kyy yh\xc3\xa4 etenkin C\xc3\xb3rdobassa, Sevillassa ja Granadassa. Euroopan maista vaikutteita tuli Espanjaan muun muassa Italiasta ja Ranskasta, varsinkin barokin ja uusklassismin kausina._NEWLINE_Modernismin kehitykseen vaikuttivat 1900-luvun alussa espanjalaiset Pablo Picasso ja Juan Gris sek\xc3\xa4 surrealistit Joan Mir\xc3\xb3 ja Salvador Dal\xc3\xad. Merkitt\xc3\xa4vi\xc3\xa4 nykytaiteilijoita ovat muun muassa Antoni T\xc3\xa0pies ja kuvanveist\xc3\xa4j\xc3\xa4 Eduardo Chillida. My\xc3\xb6s arkkitehtuurissa on ollut persoonallisia ilmi\xc3\xb6it\xc3\xa4, kuten Antoni Gaud\xc3\xad Sagrada Familia -kirkkoineen.\n_START_SECTION_\nMaalaus ja kuvanveisto\n_START_PARAGRAPH_\nEnnen renessanssia Espanjassa oli tehty bysanttivaikutteisia freskoja 1100-luvulla Katalonian sek\xc3\xa4 Kastilian kirkkoihin, ja perinne jatkui gotiikan aikana. Tuolloin saatiin vaikutteita my\xc3\xb6s Sienasta, my\xc3\xb6hemmin my\xc3\xb6s Alankomaista ja K\xc3\xb6lnist\xc3\xa4.\n_START_SECTION_\nMy\xc3\xb6h\xc3\xa4isrenessanssi, manierismi ja barokki\n_START_PARAGRAPH_\nEspanjalla oli flaamilaisten kanssa runsaasti taloudellisia ja poliittisia yhteyksi\xc3\xa4 1400-luvun puoliv\xc3\xa4list\xc3\xa4 alkaen, joten varhaisrenessanssin maalaus sai Espanjassa paljon vaikutteita flaamilaisesta maalauksesta. Espanjalais-flaamilaisen koulun johtavia taiteilijoita olivat Bartolome Bermejo, Pedro Berruguete ja Juan de Flandes._NEWLINE_My\xc3\xb6h\xc3\xa4isrenessanssin aikoihin Espanjassa vaikutti useita maalareita, joskin vahvinta Espanjassa oli manierismi ja barokki, joka jatkui pidemp\xc3\xa4\xc3\xa4n kuin muualla. Espanjalaista renessanssia ja manierismia on vaikea erottaa toisistaan, ja paikallista vaihtelua oli maalauksessa paljon. T\xc3\xa4rkeit\xc3\xa4 barokin tyylisi\xc3\xa4 maalareita olivat Sebastiano del Piombo ja Luis de Morales, jonka maalauksissa oli vahvaa uskonnollista intensiteetti\xc3\xa4. T\xc3\xa4rkein t\xc3\xa4m\xc3\xa4n vaiheen maalari oli El Greco, joka tunnetaan piinatun pidennetyist\xc3\xa4 hahmoistaan ja fantasioivasta s\xc3\xa4vyst\xc3\xa4\xc3\xa4n. H\xc3\xa4n yhdisti bysantin perinteit\xc3\xa4 l\xc3\xa4nsimaiseen maalaukseen. Barokin maalaustaide oli runsasta. Francisco Zurbar\xc3\xa1n tunnetaan vahvasta chiaroscuron k\xc3\xa4yt\xc3\xb6st\xc3\xa4 uskonnollsissa aiheissaan ja asetelmissaan. Laajalti tunnettu ja omaper\xc3\xa4inen Diego Vel\xc3\xa1zquez oli Filip IV:n hovin johtava taiteilija. _NEWLINE_H\xc3\xa4n maalasi lukuisia historiallisesti ja kulttuurillisesti merkitt\xc3\xa4vi\xc3\xa4 kohtauksia ja maalasi paljon muotokuvia niin kuninkaallisesta perheest\xc3\xa4, muista t\xc3\xa4rkeist\xc3\xa4 henkil\xc3\xb6ist\xc3\xa4 ja aikalaisista. Vel\xc3\xa1zquez osoitti monissa muotokuvissa kunnioitusta monia yhteiskunnan v\xc3\xa4hemm\xc3\xa4n onnekkaita, kuten k\xc3\xa4\xc3\xa4pi\xc3\xb6it\xc3\xa4 ja kerj\xc3\xa4l\xc3\xa4isi\xc3\xa4 kohtaan. Vastaavasti h\xc3\xa4n kuvasi jumalia ja jumalattaria kuin tavallisia ihmisi\xc3\xa4. Kuningas Filipin yli 50 muotokuvan ohella h\xc3\xa4n maalasi paljon my\xc3\xb6s perheen muita j\xc3\xa4seni\xc3\xa4.\n_START_SECTION_\nRomantiikka\n_START_PARAGRAPH_\nFrancisco Goya oli my\xc3\xb6s hovitaiteilija ja muotokuvamaalari. H\xc3\xa4n kuvasi maalauksissaan historiaa ja ep\xc3\xa4virallisemmassa tuotannossaan h\xc3\xa4n suosi vallankumouksellsia ja visionaarisia aiheita. My\xc3\xb6s h\xc3\xa4nen t\xc3\xa4rke\xc3\xa4n\xc3\xa4 kohteenaan oli aikansa kuningasperhe, kuten Kaarle IV ja Ferdinand VII. Goyan aiheet vaihtelivat sein\xc3\xa4vaatesuunnitelmien iloisista juhlatunnelmista sotan\xc3\xa4kymiin, taisteluihin ja ruumiisiin. _NEWLINE_Uransa alkuvaiheessa h\xc3\xa4n maalasi kartonkeja, joiden oli tarkoitus toimia sein\xc3\xa4vaatteiden malleina ja keskittyi jokap\xc3\xa4iv\xc3\xa4isiin tapahtumiin, joita kuvasi eloisin v\xc3\xa4rein. Goya teki my\xc3\xb6s useita etsauksia, joissa h\xc3\xa4n kuvasi yhteiskunan alennustilaa ja sodan kauhuja. Kuuluisimpia n\xc3\xa4ist\xc3\xa4 ovat \xe2\x80\x9dmustat maalaukset\xe2\x80\x9d, joita h\xc3\xa4n teki el\xc3\xa4m\xc3\xa4ns\xc3\xa4 loppuaikoina. Shokeeraavat ja moniselitteiset kuvat luovat ep\xc3\xa4miellytt\xc3\xa4v\xc3\xa4n tunnun.\n_START_SECTION_\n1900-luku\n_START_PARAGRAPH_\nMonet espanjalaiset taiteilijat ty\xc3\xb6skenteliv\xc3\xa4t 1900-luvun alkupuolella Pariisissa, miss\xc3\xa4 he olivat mukana modernin taiteen uusimmissa suuntauksissa. _NEWLINE_N\xc3\xa4kyvimp\xc3\xa4n\xc3\xa4 heist\xc3\xa4 Pablo Picasso loi yhteisty\xc3\xb6ss\xc3\xa4 ranskalaisen Georges Braquen kanssa kubismia, jonka puhtaimpia edustajia oli Juan Gris. Samaan tapaan Salvador Dalista tuli surrealistisen liikkeen keskushahmo ja Joan Mir\xc3\xb3 vaikutti abstraktin taiteen parissa.'